
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 14 iunie  2012               

Pl-x 219/2012                   


AVIZ
asupra propunerii legislative pentru modificarea şi completarea Legii nr.211/2011 privind regimul deșeurilor
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.211/2011 privind regimul deșeurilor, trimisă cu adresa nr. Pl x 219 din 29 mai 2012 şi înregistrată cu nr. 31/444 din 31 mai 2012.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul a respins propunerea legislativă, în calitate de primă Cameră sesizată, în şedinţa din 21 mai 2012.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa 13 iunie 2012.

Propunerea legislativă are ca obiect de reglementare modificarea şi completarea Legii nr.211/2011 privind regimul deșeurilor, în sensul creării, astfel cum rezultă din cuprinsul Expunerii de motive, a cadrului juridic pentru returnarea recipientelor din polietilen tereftalat  (PET) de către consumatori către comercianţi, în vederea prevenirii generării de deşeuri din mase plastice în urma comercializării băuturilor ambalate în PET – uri şi a gestionării acestor deşeuri, prin instituirea unei garanţii aplicabilă acestui tip de ambalaje, respectiv sistemul – depozit, având la bază practica din unele ţări ale Uniunii Europene, respectiv Germania, Anglia şi Olanda, cu scopul de a asigura un nivel ridicat de protecţie a mediului şi a sănătăţii publice.
Membrii comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 39 din 16 ianuarie 2012, precum şi punctul de vedere al Guvernului transmis cu adresa nr. 383 din 6 martie 2012, prin care nu se susţine adoptarea propunerii legislative.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, ( o abţinere) avizarea negativă a acestei iniţiative legislative, întrucât sistemul garanţial nu răspunde în fapt necesităţii de a rezolva problema deşeurilor de ambalaje, deoarece oferă o soluţie ideatică doar pentru o mică parte din deşeurile de ambalaje, neluînd în calcul toate tipurile de ambalaje pentru care este necesară colectarea şi reciclarea. De asemenea, sistemul garanţial va duce la creşteri de preţuri, blocarea unor lichidităţi financiare, ceea ce va reduce puterea de cumpărare a populaţiei. În acelaşi timp, sistemul garanţial prezintă un risc major de fraudă din cauza faptului că  nu pot fi urmărite şi scoase din uz ambalajele de PET pentru care s-a returnat deja garanţia.
În raport de obiectul şi conţinutul reglementării,  propunerea legislativă  face parte din categoria legilor ordinare. 
VICEPREŞEDINTE,                        SECRETAR,

            Florin IORDACHE              Gabriel ANDRONACHE
Consilier parlamentar, Paul Şerban

